'Niemand se lyf is perfek nie. 'n Mens noem dit Photoshop' | Netwerk24
Deur Robin Cloete, Universiteit van die Vrystaat 20 Februarie 2019 08:09
Kom ons praat bietjie oor liggaamspositiwiteit.
Wat beskou jy as liggaamspositiwiteit? Gaan dit net oor daardie dae wat jy goed voel, minder opgeblaas voel en gesond geëet het?
Glo my, niemand het die perfekte lyf nie (tensy hulle dit koop by een of ander plastiese chirurg).
Dis om die selluliet op jou bobene of die rekmerke op jou maag met oorgawe te aanvaar.
Daar is selfs ma's wat sleg voel nadat hulle geboorte gegee het omdat hul liggaam ná die kraamproses deur soveel veranderinge gaan.
Niemand se lyf is perfek
Dis maklik om onsself met ander te vergelyk.
"Ag, ek wens my maag was so plat soos Amanda s'n." of "Sy sit altyd foto's van haarself in haar bikini op, ek kan nie eers selluliet op haar bobene sien nie, en haar maag maak nie eers rolletjies as sy gaan sit nie."
LEES MEER: 'Ek het nie 'n man nodig om my selfvertroue te gee nie'
'n Mens noem dit Photoshop.
En, hulle weet hoe om hul hoeke te gebruik. Ander mense gaan weer vir gereelde behandelings wat uiteindelik sal ontslae raak van rekmerke en selluliet.
'n Ander aspek van liggaamspositiwiteit is om ander vroue op te bou. In 2019 gaan ons nie ander vroue (of mans) "fat shame" of "skinny shame" nie.
Dit is altyd irriterend om te hoor as ander mense sê dat vet vroue nie kort toppies of bikini's mag dra nie. Hoekom nie? Die klere word tog in hul grootte gemaak, so wie moet dan hierdie klere dra?
Dieselfde geld vir maer meisies. Ek is moeg daarvoor dat sulke meisies tandestokkies genoem word, of dat daar gespot word met hul klein borste, ensovoorts.
Ons almal sal sekerlik die perfekte lyf wou hê sonder enige tekortkominge. Maar dit sou maar redelik vervelig wees as almal dieselfde gelyk het.
So, aanvaar jouself. Aanvaar die grootte van jou broek of bra. Jy is wonderlik en verdien om gemaklik te wees in jou eie vel.